ERC reitera el seu desacord amb el nou polígon industrial logístic entre Santa Perpètua i la Llagosta
Publicat el 17 Novembre 2016
ERC s'ha tornat a posicionar en contra de la instal·lació d’un nou polígon industrial basat en la logística al nostre municipi arran de l'aprovació inicial del Pla Director Urbanístic Riera de Caldes Sud. La formació assenyala que "com a mínim s'ha eliminat del planejament els terrenys de l’entorn de Mogoda".
En aquest sentit , el portaveu, Pol Altayó, explica que davant els possibles escenaris que es plantejaven en aquest desenvolupament urbanístic, han acabat aprovant el menys perjudicial pel nostre municipi” i afegeix que "la urbanització dels terrenys més propers a Mogoda hauria suposat un greu problema per aquest barri i la ciutadania perpetuenca".
Altayó recorda el treball realitzat per ERC així com una reunió el passat 4 de maig al Parlament de Catalunya amb els diputats Marc Sanglas i Jordi Turull de Junts pel Sí, el director general d’ordenació del territori i urbanisme, el director de l’INCASOL i ERC Santa Perpètua, "on es va acordar l’exclusió dels terrenys de l’entorn de Mogoda d’aquest desenvolupament industrial”.
D’altra banda, el regidor Albert Bonàs afirma que "seguim estant en desacord amb la implantació d’un nou polígon industrial. I menys quan la seva activitat generarà un efecte negatiu sobre la ja perjudicada qualitat de l’aire de Santa Perpètua. Però els governs de la Generalitat i els municipals han plantejat aquest nou polígon com un fet prioritari i hem anat a buscar el mal menor. Durant molts mesos hem treballat amb el departament de territori de la Generalitat i el govern municipal per fer arribar les nostres propostes. Excloure l’entorn de Mogoda i evitar nous vials era prioritari".
Esquerra Republicana de Catalunya vol manifestar també la "profunda decepció" per la manca d’informació que durant els anys que aquest procediment ha estat sobre la taula hi ha hagut per part del govern municipal anterior i actual. "La informació rebuda ha estat gairebé sempre de la mà de la Generalitat, malgrat el govern municipal sabia i sap que aquest és un element clau per a la nostra formació” explica Pol Altayó.
ERC considera aquest moment com "una oportunitat per protegir definitivament Can Banús i incloure aquesta parcel·la al PEIN de Gallecs" ja que el nou polígon industrial pot donar cabuda a l’empresa que havia assolit l’acord per instal·lar-se en aquest punt. D’altra banda, l’exclusió de l’entorn de Mogoda del planejament també "és una oportunitat d’or per protegir tot aquest espai definitivament".
En els propers dies, Esquerra Republicana de Catalunya analitzarà la documentació aprovada i valorarà la possibilitat de presentar al·legacions .
El PDU Riera de Caldes Sud preveu un nou polígon industrial basat en el sector de la logística situat entre la línia ferroviària R3,l’antiga N152, la C59, la Riera de Caldes i la futura estació intermodal a La Llagosta. ERC recorda que Santa Perpètua de Mogoda es troba en una zona d’especial protecció de l’ambient atmosfèric , i "entenem" que la manera per millorar la qualitat de l'aire "no és ubicar major activitat logística ja que això només augmentarà el volum de vehicles circulant".
Foto: ERC va organitzar al maig un acte informatiu sobre el PDU Riera de Caldes Sud / L'Informatiu
27 Ago 2018 12:50 - RedaccióL'ANC inicia avui la venda de tiquets per assistir a la manifestació de la Diada
L’ANC de Santa Perpètua inicia avui la venda de tiquets per a l’autocar que desplaçarà els perpetuencs [ ... ]
27 Ago 2018 13:15 - RedaccióEl Ple aprova una proposició en suport al poble gitano
La Corporació va celebrar el 24 de juliol la sessió plenària ordinària del mes de juliol.
10 Set 2018 09:57 - RedaccióL'Ajuntament commemora demà amb un acte institucional la Diada Nacional de Catalunya
L’Ajuntament de Santa Perpètua de Mogoda commemorarà demà 11 de setembre la Diada Nacional de Catalunya [ ... ]